Kill the Boer-uitspraak nié daar gelaatDie hooggeregshof in Johannesburg. (Foto: Christel Cornelissen) AfriForum se regspan het Vrydag ’n aansoek om verlof tot appèl teen die gelykheidshof se onlangse uitspraak oor die lied “Kill the Boer” by die Johannesburgse hooggeregshof ingedien. Regter Edwin Molahlehi het verlede maand verklaar dat die dreunsanglied nié haatspraak is nie en die burgerregteorganisasie se aansoek teen Julius Malema en die EFF met koste van die hand gewys. Ernst van Zyl, veldtogbeampte vir strategie en inhoud by AfriForum, sê nou sukses in hierdie appèlsaak is van groot belang “omdat die aanmoediging om lede van ’n groep te vermoor of skade te berokken gebaseer op hul identiteit ’n ernstige saak is wat nie geduld kan word nie. “Veral nie in die lig van die plaasmoordkrisis in Suid-Afrika nie,” sê Van Zyl. “Hierdie appèlsaak gaan vir ons ’n belangrike aanduider wees van die stand van sake wat ons politieke bestel betref. As die regstelsel egter sy rug draai wanneer minderhede met geweld gedreig en geteiken word, is die belangrikste opsie wat oorbly dat ons na ons eie veiligheid moet omsien.” Dié omstrede lied is reeds vroeër deur die Menseregtekommissie (MRK) tot haatspraak verklaar. AfriForum wou hê die hof moet Malema en sy aanhangers verbied om dit te sing. Die gelykheidshof het egter eindelik bevind dat AfriForum nie voldoende bewyse kon lewer dat die lied geweld veroorsaak het en gevolglik op haatspraak neerkom nie. Dié hof het óók bevind dat die sing van die lied nie plaasmoorde op wit mense aanhits nie. Lees al Maroela Media se vorige berigte oor die saak hier.